Úradný vestník L 067 , 09/03/2002 S. 0074 - 0076



Usmernenie Európskej centrálnej banky z 27. februára 2002, ktoré mení a dopĺňa usmernenie ECB/2001/3 o Transeurópskom automatizovanom systéme hrubého zúčtovania expresných transferov v reálnom čase (TARGET) (ECB/2002/1) (2002/202/ES) RADA GUVERNÉROV EURÓPSKEJ CENTRÁLNEJ BANKY, so zreteľom na Štatút Európskeho systému centrálnych bánk a Európskej centrálnej banky (ďalej len "štatút"), najmä na jeho článok 31, 12.1, článok 143 a články 17, 18 a 22, keďže: (1) Štvrtá zarážka článku 105 ods. 2 Zmluvy o založení Európskeho spoločenstva (ďalej len "zmluva") a štvrtá zarážka článku 3.1 štatútu splnomocňujú Európsku centrálnu banku (ECB) a národné centrálne banky (NCB) podporovať hladké fungovanie platobných systémov. (2) Na základe článku 22 štatútu môžu ECB a NCB poskytovať služby na zabezpečenie efektívneho a spoľahlivého clearingového a platobného systému v rámci spoločenstva a s ostatnými krajinami. (3) 14. decembra 2000 Rada guvernérov prijala dlhodobý kalendár prevádzkových dní TARGET-u, ktorý sa má uplatňovať od začiatku roka 2002 až do ďalšieho oznámenia, podľa ktorého by TARGET mal byť zatvorený nielen v soboty a nedele, ale tiež na Nový rok, Veľký piatok a Veľkonočný pondelok (podľa kalendára uplatňovaného v sídle ECB), sviatok práce (1. máj), prvý sviatok vianočný a druhý sviatok vianočný. Aby pre všetkých účastníkov boli zaistené rovnaké podmienky, Rada guvernérov tiež rozhodla, že TARGET ako celok, vrátane domácich systémov hrubého zúčtovania v reálnom čase (RTGS), by bol zatvorený, čo znamená, že by sa v tieto dni cez TARGET nespracovávali ani cezhraničné a ani domáce transakcie. Zásada rovnakého zaobchádzania by nemala brániť akémukoľvek rozlišovaniu, ktoré je objektívne odôvodnené konkrétnymi vnútroštátnymi podmienkami. Úplné uzatvorenie Hermes-u (grécky systém RTGS), vrátane domácich transakcií, spôsobuje problémy širokej gréckej verejnosti a odvetviu bankovníctva, pretože ortodoxná Veľká noc sa málokedy zhoduje s protestantskou/katolíckou Veľkou nocou, na ktorú sa vzťahuje kalendár platný v sídle ECB, čo de facto znamená niekoľko dní navyše, keď grécke domáce trhy sú zatvorené. Navyše počet za sebou nasledujúcich dní, keď je zatvorené, je vyšší, keď medzi protestantskými/katolíckymi a ortodoxnými veľkonočnými štátnymi sviatkami je iba jeden týždeň, ako je to v prípade roku 2003, keď grécke úverové inštitúcie budú počas 11-dňového obdobia fungovať iba tri dni. Z tohto dôvodu by sa počas trojročného obdobia mala urobiť mimoriadna a obmedzená výnimka z prevádzkových dní TARGET-u počas veľkonočných štátnych sviatkov, po ktorej sa situácia Grécka na základe skúseností opätovne zhodnotí. (4) Navyše príloha V k usmerneniu ECB/2001/3 z 26. apríla 2001 o Transeurópskom automatizovanom systéme hrubého zúčtovania expresných transferov v reálnom čase (TARGET) [1] ohľadom zoznamu zábezpek mimo eurozóny, ktoré možno použiť na zabezpečenie denného úveru v TARGET-e, by sa mala zmeniť a doplniť, aby sa trom národným centrálnym bankám členských štátov, ktoré prijali jednotnú menu v súlade so zmluvou, umožnilo prijímať dlhopisy emitované Damaras Skibskreditfond a KommunieKredit ako zábezpeku za denný úver. (5) V súlade s článkom 12.1 a článkom 14.3 štatútu tvoria usmernenia ECB neoddeliteľnú súčasť práva spoločenstva, PRIJALA TOTO USMERNENIE: Článok 1 Usmernenie ECB/2001/3 sa mení a dopĺňa takto: 1. Článok 2 ods. 1 sa nahrádza týmto: "1. Transeurópsky automatizovaný systém hrubého zúčtovania expresných transferov v reálnom čase je systém hrubého zúčtovania v reálnom čase pre euro. TARGET sa skladá z národných systémov RTGS, platobného mechanizmu ECB a prepojenia." 2. Článok 3 písm. d) ods. 1 sa nahrádza takto: "1. Prevádzkové dni Od roku 2002 je TARGET ako celok zatvorený v soboty, nedele, na Nový rok, Veľký piatok a Veľkonočný pondelok (podľa kalendára uplatňovaného v sídle ECB), 1. mája (sviatok práce), prvý sviatok vianočný a druhý sviatok vianočný. Bez toho, aby bolo dotknuté uvedené, počas rokov 2002 až 2004 môžu byť na Veľký piatok a Veľkonočný pondelok (podľa kalendára uplatňovaného v sídle ECB), keď sa tieto dni nezhodujú s ortodoxnou Veľkou nocou, v Hermes-e, gréckom systéme RTGS, výnimočne vykonávané iba nasledujúce zúčtovacie služby: a) zúčtovanie domácich zákazníckych platieb, b) zúčtovanie platieb týkajúcich sa dodávky hotovosti od a vracanie hotovosti Bank of Greece a c) zúčtovacie operácie retailových platobných systémov Aténskeho clearingového úradu a DIAS-u." 3. Príloha V sa nahrádza textom v prílohe k tomuto usmerneniu. Článok 2 Záverečné ustanovenia Toto usmernenie je adresované národným centrálnym bankám zúčastnených členských štátov. Toto usmernenie nadobúda účinnosť 22. marca 2002. Každá NCB informuje ECB o zákonoch, iných predpisoch a správnych opatreniach potrebných na dosiahnutie súladu s týmto usmernením najneskôr do 15. marca 2002. Toto usmernenie sa uverejňuje v Úradnom vestníku Európskych spoločenstiev. Vo Frankfurte nad Mohanom 27. februára 2002 Za Radu guvernérov ECB Christian Noyer [1] Ú. v. ES L 140, 24.5.2001, s. 72. -------------------------------------------------- PRÍLOHA " PRÍLOHA V ZOZNAM ZÁBEZPEK MIMO EUROZÓNY, ktoré možno používať na zábezpeku denného úveru pre každú NCB zúčastneného členského štátu, ktorý vyhlásil svoj zámer využívať určitú zábezpeku nachádzajúcu sa v krajine národnej centrálnej banky členského štátu, ktorý neprijal euro a ktorého zámer bol schválený ECB podľa článku 3 písm. f) ods. 3 a článku 3 písm. g) usmernenia o TARGETE: Zúčastnená NCB | Povolené používanie zábezpeky mimo eurozónu | DEUTSCHE BUNDESBANK | dánske vládne a hypotekárne úverové dlhopisy a dlhopisy emitované Danmarks Skibskreditfond a KommuneKreditšvédske vládne dlhové nástroje a dlhopisy hypotekárnych inštitúciívládne prvotriedne cenné papiere Spojeného kráľovstvakrátkodobé pokladničné poukážky Spojeného kráľovstva | BANCO DE ESPAÑA | prvotriedne cenné papiere Spojeného kráľovstvakrátkodobé pokladničné poukážky Spojeného kráľovstva | BANQUE DE FRANCE | dánske vládne a hypotekárne úverové dlhopisy a dlhopisy emitované Danmarks Skibskreditfond a KommuneKreditšvédske vládne dlhové nástroje a dlhopisy hypotekárnych inštitúciíprvotriedne cenné papiere Spojeného kráľovstvakrátkodobé pokladničné poukážky Spojeného kráľovstva | CENTRAL BANK OF IRELAND | prvotriedne cenné papiere Spojeného kráľovstvakrátkodobé pokladničné poukážky Spojeného kráľovstva | BANQUE CENTRAL DU LUXEMBOURG | dánske vládne a hypotekárne úverové dlhopisy | DE NEDERLANDSCHE BANK | dánske vládne a hypotekárne úverové dlhopisy a dlhopisy emitované Danmarks Skibskreditfond a KommuneKreditšvédske vládne dlhové nástroje a dlhopisy hypotekárnych inštitúcií | SUOMEN PANKKI | dánske vládne a hypotekárne úverové dlhopisyšvédske vládne dlhové nástroje a dlhopisy hypotekárnych inštitúciíprvotriedne cenné papiere Spojeného kráľovstvapokladničné poukážky Spojeného kráľovstva | " --------------------------------------------------